khistorydata/jeongjo-sjw-relations huggingface dataset:
정조 13년
己酉十月初七日申時上在園所親行晡哭夕上食書上字夕奠啓殯奠遷奠兼行入侍時都承旨金載瓚左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容待敎金祖淳分承旨申光履朴宗岳分注書兪漢寓朴崙壽分史官李相璜遷園都監堂上徐有隣李在簡尹塾鄭昌順都廳李晩秀李益運郞廳李恒演尹光碩監造官李始源別工作徐有秉園所都監堂上金履素鄭民始李文源都廳兪漢謨徐邁修郞廳李廷恢吳在文李祉源金鎜徐直修鄭東協監造官呂駿永宋欽書申文顯金相儼別工作李端亨分長興庫直長金彝行磻瓦所署別提崔孝閔以次侍立上具緦服出就丁字閣板位上上曰晡哭分承史押班承旨二人出去捧入奉慰問安仍傳知道一依前日之禮可也上曰五度加漆漆光十分明潤書上字今當爲之矣代奠官進靈座之左西向跪讀告文訖降復位摠護使都監堂郞長生殿都提調提調書寫官錦城尉朴明源陞詣殯宮審視明源以泥金書上字於梓宮上隅板上曰泥金光漆例用薑汁都監堂上出去奉進薑汁少許可也有隣承命奉進上指揮別看役丁遇泰勻拌薑汁于金字劃上又以土蓬爐盛炭火遠遠照乾訖上曰金字果已安于漆上乎在協等曰十分精好無欠矣摠護使長生殿提調降復位上出就板位贊儀唱俯伏哭左通禮跪啓請俯伏哭殿下俯伏哭在位者皆俯伏哭贊儀唱止哭興再拜興平身左通禮跪啓請止哭興再拜興平身殿下止哭興再拜興平身在位者皆止哭興再拜興平身行夕上食內侍進內饌三十器于丁字閣右邊卓上上行視膳禮照點訖內侍以饌傳于宗戚執事宗戚執事依圖式陳設內侍詣靈座前奉出紙牓代奠官由東偏階詣靈座前北向跪三上香內侍一人奉香一人奉爐酌酒奠于靈座前代奠官降復位贊儀唱俯伏哭左通禮詭啓請俯伏哭殿下俯伏哭在位者皆俯伏哭贊儀唱止哭興再拜興平身左通禮跪啓請止哭興再拜興平身殿下止哭興再拜興平身在位者皆止哭興再拜興平身仍行夕奠攸司進禮饌內補編所載于丁字閣卓上代奠官由東偏階詣靈座前北向跪三上香內侍一人奉香一人奉爐酌酒奠于靈座前代奠官降復位贊儀唱俯伏哭左通禮跪啓請俯伏哭殿下俯伏哭在位者皆俯伏哭贊儀唱止哭興再拜興平身左通禮跪啓請止哭興再拜興平身殿下止哭興再拜興平身在位者皆止哭興再拜興平身上仍詣丁字閣西邊小次終日無所進御都提調李性源屢進小次帳前警咳請進水剌及茶飮而上終不許啓殯時至上出就板位攸司進禮饌依補編所載內侍進內饌七十器于丁字閣右邊卓上上行視膳禮照點訖內侍以饌傳于宗戚執事宗戚執事依圖式陳設領敦寧洪樂性錦城尉朴明源俱以宗戚執事將進詣饌卓之邊上曰卿等俱是老病之人何可入參於陳設乎樂性等曰今逢此日下懷一倍難抑區區賤軀何暇恤乎上曰卿等姑爲就座也陳設訖內侍詣靈座前奉出紙牓代奠官由東偏階詣靈座前北向跪三上香內侍一人奉香一人奉爐酌酒奠于靈座前大祝都廳李晩秀跪讀祝文代奠官降復位贊儀唱俯伏哭左通禮跪啓請俯伏哭殿下俯伏哭在位者皆俯伏哭贊儀唱止哭興再拜興平身左通禮跪啓請止哭興再拜興平身在位者皆止哭上不爲止哭俯伏板位殆過數時時原任大臣摠護使都監堂郞承史閣臣環伏板位之後涕泣罔措樂性奏曰臣連以賤疾久未得參於親行祭奠之時臣罪大矣殿下之任情過哀番番若此昨日拜辭慈宮之際伏想以節抑之意仰奏而今又如此以殿下順志之孝獨不念徑情過毁非所以仰慰慈心乎諸大臣一時進前迭聲哀懇濟恭鍾秀曰啓殯奠禮已成結裹結次及啓欑節次當費時刻如是之際正時已過殿下何不念及於此乎上良久悲咽再拜興平身在位者皆再拜興平身濟恭曰禮判有病不得進參今姑許遞何如上曰然則禮判許遞以工曹判書鄭昌順爲之工判之代以行副司直李文源爲之上詣殯宮內立于欑宮東邊禮曹判書鄭昌順讀笏記結裹執事卞世義丁遇泰李禮輔鄭汝淵宗戚執事金基性洪守榮檢校直閣鄭東浚與摠護使都監堂郞以下進詣欑宮內行結裹禮一依舊園所結裹時禮節而只用複衾紅氊結裹上下油芚則不用覆以畫黼大棺衣又用雪綿子棺衣再裹訖摠護使以下降復位贊儀唱俯伏哭左通禮跪啓請俯伏哭殿下俯伏哭在位者皆俯伏哭贊儀唱止哭興再拜興平身左通禮跪啓請止哭興再拜興平身殿下止哭興再拜興平身在位者皆止哭興再拜興平身遷奠時至攸司進禮饌依補編所載內侍進內饌七十器于丁字閣右邊卓上上行視膳禮照點訖內侍以饌傳于宗戚執事宗戚執事依圖式陳設代奠官由東偏階詣靈座前北向跪三上香內侍一人奉香一人奉爐酌酒奠于靈座前大祝都廳李益運跪讀祝文代奠官降復位贊儀唱俯伏哭左通禮跪啓請俯伏哭殿下俯伏哭在位者皆俯伏哭贊儀唱止哭興再拜興平身左通禮跪啓請止哭興再拜興平身殿下止哭興再拜興平身在位者皆止哭興再拜興平身上曰梓宮上園所時陳列已於未暮前爲之而果皆依禮文無差錯乎都監堂郞看審以奏民始邁修等出去看審後還奏曰果已依例陳列矣於是園所都監前期淨潔壙內外設遮帳屛席於園上閣及隧道閣內以四紗籠四鍮臺燃燭入於壙上提燈入於園上閣又設四燭籠於隧道閣都監提調及長生殿提調率工作先詣退壙拆開外梓宮假下隅板整齊以待右議政金鍾秀入自東階詣欑宮南北向跪達啓欑室如禮執事者進撤欑宮內侍撤銘旌素扇蓋及趺奉持列行遷園都監堂郞引方相氏至退壙上以戈擊壙內四隅而出左議政蔡濟恭率舁梓宮官李栢然沈鑏等奉梓宮陞輴竝如舊園所奉出之禮上攀慕號痛膈氣衝亘隨輴至丁字閣南邊一倍昏綴俯伏階上性源卽奉淡薑茶和蘇合丸五丸以進高聲請進御上進御未及半鍾以御手揮却曰臆塞氣短萬無下咽之望其止之性源曰然則進御淸心丸爲宜矣仍以干茶和淸心元一丸奉進上纔進數呷敎曰此時服藥情理難堪卿等勿復强勸也仍號哭隨輴至奉辭位文武百官成班哭從奉輴軍人及園上役夫扈衛將士皆哭助哀龍輴至隧道閣左議政率舁梓宮官等奉梓宮以轆轤車進安于退壙散輪上長生殿提調李文源下退壙內開拆假下隅板仍下紙帳設大來往板二立於壙上板上設鐵轆轤機板左右板上兩頭立童子柱四箇童子柱內機板上釘輪筩鐵各四巨里貫布乼其上加回樑二株各端揷箭木二箇如十字形以紅色鄕絲三甲所圍結箭端回樑釘圓釘各八箇以白細布編結乼四巨里各繫簪木之端掛於四樑圓釘間又於童子柱回樑上橫加中防木二介又於鐵轆轤來往板上橫置小防木五介兩端穿孔以熟麻三甲所二巨里間一尺五寸編結兩頭如連珠間置散輪木一介拘捧機左右柱外設小獐山伊各二坐如來往板二立自壙上來往板至隧道閣二十尺許又設獐山伊四坐其上橫置大防木二介又加大來往板二立板上排置粉漆散輪木十五介與肩轝機頭連接相等園所都監堂郞以下率別看役及匠手以竢
정조 13년
己酉十月初七日亥時上在園所親臨下玄宮入侍時都承旨金載瓚左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容待敎金祖淳判府事金熤李性源領議政李在協左議政蔡濟恭右議政金鍾秀分承旨申光履朴宗岳分注書兪漢寓朴崙壽分史官李相璜遷園都監堂上徐有隣李在簡尹塾鄭昌順都廳李晩秀李益運郞廳李恒演尹光碩監造官李始源別工作徐有秉園所都監堂上金履素鄭民始李文源都廳兪漢謨徐邁修郞廳李廷恢吳在文李祉源金鎜徐直修鄭東協監造官呂駿永宋欽書申文顯金相儼別工作李端亨分長興庫直長金彝行磻瓦所瓦署別提崔孝閔以次侍立上奉審金井機左右四方後出就隧道閣布帳外露坐連飭禁漏隨告漏籌又命承旨閣臣等曰夜中正時最宜審愼萬一有一毫差錯豈成說乎卿等輪回往禁漏詳細看審右相方帶雲觀提擧躬詣詳報可也已而禁漏以下玄宮正時前一刻入奏上詣隧道閣內傳玉帛位北向立執事者各捧玉帛函以次跪授近侍近侍南面跪進上以次受之近侍對擧傳于領議政李在協在協以次跪受入跪奠于退壙之西上還就布帳位露坐禁漏以下玄室正時入奏於是園所都監先以貼木三置于外梓宮內一橫置於北二縱置於東西又用槊木二以其末端稍簿處向北縱置於兩傍貼木之內設貫軸木於退壙輪轝之北端左右各一長一尺四寸北高六寸圓鑿其間闊二寸高四寸上下各留一寸外則殺其南着兩鐵釘另造小輪軸細腰如揭簾所用者二用圓鐵釘通貫於左右貫軸木又以小木丸四分置於兩輪軸上下以紅絲爲索而中屈之向梓宮南端環繞以其兩端各繞左右輪軸之腰引出其端又令別看役數人助之時摠護使內外都監堂上都廳三物所郞廳李命杰李祉源時原任大臣宗戚執事別看役在甕家內餘外官員無得入參宗戚執事去素錦褚解結裹以轆轤熟麻裹白苧布乼二巨里鐵轆轤白細布編結乼四巨里奉梓宮稍陞後撤去結裹及小防木散輪木徐徐奉下又撤去壙上所排鐵轆轤及來往板宗戚執事盥水撤去大棺衣右議政金鍾秀由層階下退壙中以雪綿子綿紬巾漬香醞蘇合水淨拭梓宮遺衣先已奉安于梓宮上銘旌縫綴於柩衣上黼翣黻翣畫翣各二以泥金圖寫縫付柩衣左右摠護使以下退伏初階外哭盡哀再拜興贊儀唱百官在位者皆哭再拜上叩擗逾節膈氣衝亘時原任大臣驚遑進前諸閣臣左右環侍力請止哭而上一不下答愈益號隕長生殿提調李文源以支機木背負梓宮下隅準限奉入後撤去梓宮內所設乺木隔木等摠護使以下又爲退伏初階外哭盡哀再拜在位者皆哭盡哀再拜上尙未止哭氣候益昏綴挾侍左右扶掖僅行再拜禮時原任大臣等泣奏曰大禮利成聖懷當如何而虞祭正時已至臣等又犯萬死之罪雖未承發落敢請奉還小次矣仍進前挾侍還詣小次百官始行進名奉慰訖都監提調及長生殿提調率其屬取外梓宮下隅板合之其合縫處周回以漆塗細布領議政李在協執義朴聖泰竝監封標玄宮門三物所郞廳李廷恢將厚紙膠貼下隅板正中執義署臣謹封右議政金鍾秀覆土九鍤都監堂郞率工作先用油灰塡補左右墻灰壙中南距三尺橫置隔板築灰以三墻所築半釜之形捧明器服玩入退壙預具石函各藏其木函又以石灰亦拌沙石只和水隨空缺塡塞誌石埋於魂遊石傍邊石床之北除地於甕家之左觀象監祠后土如初燒火諸具竝於栢城內庚地焚之
정조 13년
己酉十月初七日亥時上在園所丁字閣親行虞祭入侍時都承旨金載瓚左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容李晩秀待敎金祖淳以次侍立訖攸司進禮饌依補編所載宗戚執事依圖式陳設上親行奠幣禮初獻禮大祝李晩秀跪讀祝文亞獻判府事金熤終獻領議政李在協行禮訖百官進名奉慰訖典祀官園司宗戚執事撤禮饌大祝奉紙牓櫃安於腰輿都監堂上及本園官承旨李集斗同爲陪進埋安於曲墻內上祗送于丁字閣東階下宗戚執事百官以次退出上曰承旨一人兼史一人仍留甕家內以待可也時原任大臣進前請還御齋殿上步出紅箭門作門外乘步輿還齋殿命書傳敎曰大禮今已克襄此時入覲慈宮不可一時遲留明日早發水原新邑晝停果川宿所再明日還宮令兵曹路程卽爲改磨鍊明日軍令以寅正爲之
정조 13년
行都承旨金載瓚隨駕宿行左承旨徐鼎修隨駕宿右承旨李敏采隨駕宿左副承旨李集斗隨駕直右副承旨洪仁浩隨駕宿同副承旨申耆隨駕直注書徐有聞隨駕宿一員未差假注書李海隣隨駕直事變假注書韓翼鎭守宮直
정조 13년
大駕還詣果川縣後內閣政院玉堂藥房二品以上六曹堂上兩司長官口傳問安答曰知道
정조 13년
傳于申耆曰遷園都監堂郞以下別直先爲書啓
정조 13년
傳于申耆曰內局都提調聞其所塡許副先卽第安心調理事遣史官傳諭
정조 13년
奎章閣直閣前望單子入之尹行任落點
정조 13년
吏曹口傳政事以李勉兢爲兵曹參議李廷恢爲司僕僉正
정조 13년
兵曹口傳政事以李基成爲兼內乘
정조 13년
李敏采以吏批言啓曰前應敎李敬五加資事命下矣方在門黜中何以爲之敢稟傳曰蕩滌可也
정조 13년
李敏采以吏批言啓曰奉常正徐郁修已準職更稟事命下矣已經準職之意敢啓傳曰加資可也
정조 13년
有政吏批判書金履素參判金憙參議曺允大右承旨李敏采進以宋銓爲執義尹行晉爲獻納金孝建爲持平李相璜兪漢寓爲正言李秉鼎爲右尹朴宗岳爲同義禁鄭東閔爲廣興守崔烜爲左通禮柳匡國爲右通禮李涑爲鎭安縣監柳得恭爲引儀領敦寧洪樂性爲內醫都提調奉朝賀趙暾今加輔國行戶曹判書徐有隣前判書李在簡行兵曹判書尹塾已上今加崇祿禮曹判書鄭昌順今超崇政行副司直尹師國水原府使趙心泰已上今加嘉義廣州府尹閔台爀楊州牧使林蓍喆分承旨朴宗岳申光履已上今加嘉善奎章閣直閣李晩秀果川縣監尹行任執義朴聖泰兵曹正郞李益運左通禮朴鎤右通禮呂萬永副司果李濟萬攝相禮權裕朴長卨奉常正徐郁修應敎李敬五以上今加通政加資事承傳
정조 13년
兵批判書尹塾進參判柳誼病參議李命勳入直參知姜彝正病同副承旨申耆進以趙奎鎭爲副摠管愼後彭爲同知韓命錫爲五衛將副司果李相璜兪漢寓朴崙壽李始源申光河朴壽亨朴日源徐有秉宋載韓黃仁燾洪就榮洪後榮金老敬竝單付
정조 13년
申耆以兵曹言啓曰依下敎侍衛禁軍及隨駕禁軍駕後禁軍武藝別監內吹兼內吹近仗軍士標下軍兵等處設粥以饋之意敢啓傳曰知道
정조 13년
申耆以兵曹言啓曰依下敎隨駕禁軍及駕後禁軍內吹兼內吹近仗軍士標下軍兵等處設粥以饋之意敢啓傳曰知道
정조 13년
申耆以分兵曹言啓曰依下敎侍衛禁軍及武藝別監內吹近仗軍士等處療氣與饋粥以龍虎營擧行之意敢啓傳曰知道
정조 13년
申耆以壯勇營言啓曰依下敎本營隨駕將校軍兵等處饋粥次磨鍊分饋之意敢啓傳曰知道
정조 13년
申耆以訓鍊都監言啓曰依下敎隨駕將校軍兵等處設粥分饋之意敢啓傳曰知道
정조 13년
申耆以禁衛營言啓曰依下敎隨駕本營槍劍軍及將校馬步軍兵等處設粥分饋之意敢啓傳曰知道
정조 13년
申耆以禁衛營言啓曰依下敎隨駕本營槍劍軍兼內吹及將校馬步軍兵等處設粥分饋之意敢啓傳曰知道
정조 13년
申耆以禁衛營言啓曰依下敎隨駕本營槍劍軍兼內吹及將校馬步軍兵等處療氣之意敢啓傳曰知道
정조 13년
申耆以守禦廳言啓依傳敎本廳招搖旗差備將校軍兵等處依例饋粥之意敢啓傳曰知道
정조 13년
申耆以守禦廳言啓曰依傳敎本廳招搖旗差備將校軍兵等處依例療飢之意敢啓傳曰知道
정조 13년
申耆以守禦廳言啓曰依傳敎招搖旗差備將校軍兵等處饋粥之意敢啓傳曰知道
정조 13년
司僕提調前望單子入之鄭昌順落點
정조 13년
己酉十月初八日子時上復以步輿詣園所布城作門外步詣甕家內右副承旨李集斗記注官金鳳顯摠護使蔡濟恭遷園都監堂上徐有隣李在簡尹塾鄭昌順都廳李晩秀李益運郞廳李恒演尹光碩監造官李始源別工作徐有秉園所都監堂上金履素鄭民始李文源都廳兪漢謨徐邁修郞廳李廷恢吳在文李祉源金鎜徐直修鄭東協監造官呂駿永宋欽書申文顯金相儼別工作李端亨分長興庫直長金彝行磻瓦所瓦署別提崔孝閔以次侍立上親臨役所指揮役夫久不還次濟恭曰夜已過半風寒甚緊臣等雖甚無狀謹當盡心董役伏願還御齋殿焉上曰雖還齋殿心焉憧憧不如親臨董役矣昨朝聞卿言今日霧氣時甕家內明淨無一點霧氣云果然否聞卿之奏予懷尤有所難抑常伏聞乙卯正月二十二日亦有霧氣云矣昨日之霧如此豈非異常之事乎濟恭曰伏承下敎益切愴感之下懷矣昨朝之霧殆所罕有而環隧道閣十數步之內淸明倍常如此稀異之事前所未有矣下情倍切欣幸而及覩悲疚過節血涕隨下之時則寸心如割罔措罔措從今以後只伏乞寬抑忍勉上慰慈心下副群情而已上曰卿言如是縷縷豈不欲體念弸中之哀只有哭泣可洩今而後則洩哀無地使予將何以爲懷乎上曰摠護使達夜董役衰氣可悶姑爲退憩好矣濟恭曰賤軀何暇恤乎見今曉色已動玉體恐益添損還御齋殿千萬至祝上曰爲便卿心予當還入齋殿卿亦退出私次可也仍步出作門外乘步輿還齋殿
정조 13년
己酉十月初八日丑時上復以步輿詣園所布帳作門外步詣甕家內都承旨金載瓚左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修摠護使蔡濟恭以次侍立濟恭進曰又此親勞玉趾不念曉寒之易以觸冒下懷萬萬煎迫矣上曰雖在齋殿旣無交睫之望故更此來詣董役欲伸予懷而卿之至今不爲少退爲之慮念上曰役夫達夜勤勞果爲頻饋禦寒之資乎民始曰連爲饋之矣上曰石物安排等節可及於安園奠乎民始曰安園奠例待工役之告竣似當在於十七日間矣象設凡具無一未及之慮而碑閣則虛其一面以待表石奉來豎立後始可完役矣上曰然矣園所都監賞典當於今日爲之耶民始曰考之前例似當在安園奠後矣濟恭又力請還御齋殿上不卽允可至寅時步出作門外乘步輿還齋殿
정조 13년
己酉十月初八日寅時上詣園所行辭園禮入侍時都承旨金載瓚左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容李晩秀待敎金祖淳以次侍立上具緦服乘步輿詣紅箭門外作門降輿詣隧道閣板位上時原任大臣進前曰伏聞都監堂上所傳則自夜至曉玉趾長在役所未嘗暫御齋殿云臣等漠未聞知誠不勝稽忽之罪而何不念聖躬之受損至於如此乎上曰懷事難抑何暇自恤且念卿等之勞憊果不使聞知矣贊儀唱俯伏哭再拜興平身左通禮跪啓請俯伏哭再拜興平身上俯伏板位久未止哭諸大臣進前力請止哭上止哭再拜興平身上於悒下敎曰今曉之後更無洩哀之地予懷何以堪抑乎諸臣等俱涕泣而已上進審甕家內還就紅箭門外乘步輿上曰右副承旨李集斗仍留園所以待半月形地平及退壙奉安明器築灰一階奉審後追到可也
정조 13년
己酉十月初八日寅時還宮入侍時都承旨金載瓚左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容李晩秀待敎金祖淳以次隨駕上具黑笠白布天翼佩劍乘轎出齋殿門由細藍橋上下柳川巳時到水原行宮乘轎以入上曰京畿監司水原府使率本府民人入侍京畿監司徐有防水原府使趙心泰進伏民人數十人羅伏階下上曰戶曹判書入侍戶曹判書徐有隣進伏上曰戶判與畿伯出立階上傳布下敎於民人曰自予臨御今過十年無一惠澤及於爾民心常愧忸況今遷奉之禮國家莫重之大事也寡人結轖之宿心也他不暇顧盡予情禮遷徙爾居勞苦爾身以爾等秉彝之心縱不重遷而憚勞予念爾民何嘗宿食少弛今幸大禮克完終事伸誠追惟庚辰往事予懷一倍難抑予又臨宿是地召見是民是地是民卽予松楸桑梓之人也雖於尋常動駕之時尙有蠲恤之擧以副望幸之心況以予顧恤爾輩之心何恩可惜何施可慳方以給復幾年停退幾許章甫設科武士試射等略干條令欲於還宮後別下綸音爾等先爲知悉爾等旣進身於咫尺之前如有苦瘼弊端或訴冤伸鬱者一一陳之予將聽納而諒施也有隣有防奉上敎傳宣于民人民人等起伏齊對曰蠢蠢小民雖無省覺居生此地仰覩遷奉禮成區區下忱不勝欣忭園所役事凡幾日月而軍人則厚給雇價店幕則申禁徵求一夫一婦無不被覆燾之恩至於遷徙之民偏蒙加倍之惠澤今方結構屋宇墐塞向戶各安其居各專其業曾無失所之患擧懷樂生之心豈有弊瘼之可達冤鬱之可陳者乎有隣等回奏民人所奏之言上曰本府使率民人先退更將餘意申布可也心泰率民人先退上曰水原民人惠恤綸音還宮後當書下營邑往復相議揭板于行宮仍布防曲俾各知悉可也上曰進御粟米飮依前方一貼煎入出榻敎命書傳敎曰忍抑前發步步回瞻此時廓然莫逮之慟卿等想默認園上工役今日幾許爲之摠護使何日當復命諸堂之誠勤亦豈待予言而益加恪勤以體此意事傳于園所都監摠護使以下上曰自水原晝停站至果川宿所站時禁衛大將率馬兵騎士爲先廂禁軍別將都領先後隊禁軍爲後廂訓鍊大將率兩營步軍後廂尾局稍間作行勿拘絶阻務從緩行出榻敎又命書傳敎曰水原果川官舍宿所處此後動駕時勿稟仍用事分付畿營仁浩曰初吹未下之前侍衛徑先離次當該兵曹堂上推考何如上曰遞差可也出擧條
정조 13년
己酉十月初八日午時大駕自水原行宮離發由日用面沙斤川未時至廣州倉舍入侍時都承旨金載瓚左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容李晩秀待敎金祖淳以次隨駕上具黑笠白布天翼佩劍乘轎出水原行宮門至廣州倉舍上曰新設倉舍將爲歷臨先廂及侍衛次次進前事分付駕由倉舍門御倉舍大廳上曰新設公廨頗覺寬敞此後園幸時可無別設晝停所之弊矣少頃還出倉舍門進發由銀杏亭酉時至果川行宮
정조 13년
己酉十月初八日酉時大駕入果川行宮宿所入侍時都承旨金載瓚左承旨徐鼎修右承旨李敏采左副承旨洪仁浩右副承旨李集斗同副承旨申耆記事宮徐有聞假注書李海隣記注官金鳳顯金健修一直提學金憙檢校直閣鄭東浚鄭大容李晩秀待敎金祖淳以次隨駕上御行宮敎曰京畿監司果川縣監率民人入侍京畿監司徐有防果川縣監尹行任進伏民人等羅伏階下上曰俄者水原民人處所宣諭之敎畿伯與本倅一一曉諭可也有防等承命諭布上曰民人別無弊瘼之可言者乎民人等曰本縣監隨弊隨釐一心愛民實無疵瘼之可以仰達者矣上命畿伯本倅先退上曰左副承旨同副承旨與都監堂上都廳入侍左副承旨洪仁浩同副承旨申耆假注書李海隣記注官金鳳顯金健修都監堂上徐有隣鄭昌順尹塾李在簡都廳李晩秀李益運以次進伏訖命仁浩書傳敎曰抑情旋駕孺慕靡極神思雖難作氣以今廓然之思無處可寓惟有廣惠一事所以重其事識此意水果兩邑纔有別下傳敎而今番遷園時衛士軍兵之效勞古豈有是靈駕陪從京外將卒及各項名色應赴試者當別爲試才而所重自別豈可以尋常別試射爲之試才名號以靈駕陪從將士觀武才稱之日字以來月初推擇事分付禮兵曹輕重雖間自初一至初九日逐日動駕日或再爲通計道里恰滿半千每見軍兵之矻矻心愈不能弛今旣禮成之後渠輩酬勞之方亦不可不念隨駕軍兵以別試射例試取日字待下敎事一體分付以示予凡屬本園事必欲事事慰悅之意又命書傳敎曰遷奉吉地都尉之功重且大矣欲酬其功何賞可靳尋常效力之勞猶且錫之鐵券加以田民況莫重莫大至尊至敬之擧乎事面各異勳可未可遽議外此宜有另示識意之擧錦城尉朴明源田十結奴十口婢十口銀子一百兩鞍具內廐馬一匹等特爲賜給因令政院成給王牌遣承旨傳諭又命書傳敎曰遷園都監摠護使行判府事金熤左議政蔡濟恭各鞍具馬一匹面給奉贈玉帛官領議政李在協熟馬一匹面給提調行戶曹判書徐有隣行兵曹判書尹塾前判書李在簡加資禮曹判書鄭昌順別有賞典半熟馬一匹賜給都廳郞廳直閣李晩秀兵曹正郞李益運竝加資郞廳副司果李命杰戶曹正郞洪彝浩禮曹佐郞延東憲副司果尹羲厚尹光碩尙衣僉正李恒演竝陞敍工曹正郞趙廷鉉日淺敦寧都正李昌會已陞資各兒馬一匹賜給監造官濟用直長李始源副司勇申光河朴壽亨朴日源內外別工作繕工奉事徐有秉監役官宋載緯竝陞六誌石監刻郞廳戶曹正郞金鳳顯陞敍紙牓所監造官徐郁修陞敍已陞敍準職除授已準職更稟分長興庫奉事洪樂正分典設別檢黃仁燾竝陞敍梓宮上字書寫官錦城尉朴明源壙中銘旌書寫官左議政蔡濟恭各鞍具馬一匹賜給表石大字篆文書寫官判敦寧府事尹東暹陰記書寫官奉朝賀趙暾上樑文製述官判府事李福源書寫官判府事徐命善行路銘旌書寫官判敦寧府事李命植紙牓書寫官行副司直尹師國竝加資其中大臣及巳陞輔國人熟馬一匹賜給拭梓宮官右議政金鍾秀率舁梓宮官左議政蔡濟恭各半熟馬一匹賜給代奠官兼守殯官安春君加資已資窮熟馬一匹面給頓遞使漢城判尹金文淳陪往大將行副護軍任嵂各半熟馬一匹賜給陪往大將李柱國新舊園皆董是事今番特除意豈隅然熟馬一匹面給告啓園大祝應敎李敬五開封官執義朴聖泰出納大祝副司果李濟萬封閉官執義朴聖泰捗相禮權裕朴長卨成殯至啓殯各奠通禮朴鎤呂萬永竝加資拭梓宮時新舊園執巾執事奉贈玉帛執事捗司僕正挽章書寫官各兒馬一匹賜給玉帛擧案執事褥席執事箱差備帕差備坐子差備卓差備棺衣函差備銘旌函差備官羽葆奉持官等各加一資資窮者代加舁梓宮官宣傳官李栢然沈鑏相當職待窠陞敍轝士從事官前僉正元永胄前都事吳徹常陞敍贊儀李衡弼外四品待窠除授捗典儀金東覽陞敍東西唱引儀申大復等各加一資資窮者代加銘旌奉持忠義朴昌壽守衛官待窠除授分承旨朴宗岳申光履竝加資分史官兪漢寓朴崙壽李相璜竝陞六分兵曹參知鄭存中分副摠管韓光綮任嵂各半熟馬一匹賜給分兵曹佐郞尹得孚分都摠都事申光輅五衛將金恒柱洪秉殷各兒馬一匹賜給無職者復職武兼及日傘事知上弦弓一張賜給神轝大轝侍衛別軍職李儒敬任聖說田文顯韓光濟李堯憲王漢楨各兒馬一匹賜給結裹時進棺衣宗戚執事光恩副尉金箕性星州牧使洪守榮結裹時執事李儒敬任聖說李哲吳毅常各半熟馬一匹賜給出玄宮下玄宮結裹時執事別看役前縣監李禮輔前察訪鄭汝淵前僉使卞世義丁遇泰效勞旣多竝守令除授出玄宮時執事別看役嘉善鄭道弘前別將李大蕃竝加資擇日官前監牧官池日賓前別提池景喆監牧官察訪中待窠調用平丘察訪金喜慶陞敍奏時官尹道弘相當職調用相地官朴興素令本衙門高品付料書上字光漆畫員許礛補劃寫字官洪慶運邊將除授本道觀察使徐有防熟馬一匹面給舊園所地方官楊州牧使林蓍喆宿所地方官果川縣監尹行任沿道地方官廣州府尹閔台爀新園所地方官水原府使趙心泰竝依例加資其餘牌將畫員寫字官計士員役工匠等依別單判下令該曹分等施賞又命書傳敎曰雖如渠賤類其勞旣如此木手尹得莘石手金大輝漆匠朴喜得大轝邊首金昌麗沙土匠許喜雲竝令該曹今日內帖加成給仍爲從自願免賤事知守僕朴昌彦亦爲帖加成給一體從自願免賤本宮本園行首守僕帖加亦爲成給其餘園所待令京鄕守僕移來園軍等令該曹參考前例分等施賞事分付又命書傳敎曰今番靈轝安奉莫非軍人頭目竭誠擧行之致其中效力最多人帖加成給姓名令都監書啓浮橋與船艙亦然竝依此例擧行姓名仍令該曹今日內書入三道船隻中未領來處勿論領來處閫裨一體問名草記事分付又命書傳敎曰遷園時宗戚執事錦城尉朴明源熟馬一匹面給光恩副尉金箕性行副司直金魯永牧使洪守榮主簿洪最榮同知李仁康各半熟馬一匹賜給縣令金魯成判官黃基玉令徐鼎淳參奉洪就榮司勇金魯敬洪後榮陞敍已陞敍者陞六直長金在昌兒馬一匹賜給又命書傳敎曰今番賞典一人雖兼數事毋得疊授堂下加資人中如有未經準職者勿拘擬入事分付該曹又命書傳敎曰御製事體自別刻役躬臨董飭其在重其事之道宜有別般示意況外都監亦有如是區處者誌文監刻堂上工曹判書鄭昌順賞典不必以加資爲之今番浮橋之役國朝初有其竭心對揚亦宜褒嘉況奉詣時十分穩好其勞尤可記特授從一品今日政擬入又命書傳敎曰國有事爲何時不效力貢人之長時待令與各種進排之際受弊不少市民之百餘里奉詣時引曳之役貽勞亦大矣區別貢名廛名還宮後卽爲別單書入又命書傳敎曰政官牌招開政都監賞典今日政下批事分付又命書傳敎曰肅拜未下臺諫竝許遞今日政以陞六人擬入又命書傳敎曰直閣前望單子入之待下批自本閣牌招上曰司僕一提調許副提調遞差出榻敎上曰司僕內乘僉正汰去出榻敎上曰工曹判書前望單子入之待下批牌招察耆曰駕轎馬申飭非止一再而今復如前不謹事甚駭然本寺提調所當重勘而本院請推之外無他可施之罰何以爲之乎上曰從重推考可也出擧條上曰司僕提調尹塾從重推考出榻敎上曰堂上內乘及僉正馱去代口傳差出出榻敎上曰進御人蔘粟米飮一貼煎入出榻敎上曰承史閣臣侍衛權退軍士房承旨留在行宮門外定更入稟可也
정조 13년
行都承旨金載瓚坐左承旨李敏采坐右承旨洪仁浩坐直左副承旨李集斗坐右副承旨申耆坐直同副承旨李敬五未肅拜注書徐有聞仕一員未差假注書李海隣仕直事變假注書韓翼鎭仕
정조 13년
傳于李敬五曰同副承旨入侍
정조 13년
以兵曹參判柳誼參議姜履正守宮假承旨沈煥之李書九拿處傳旨傳于洪仁浩曰分揀
정조 13년
傳于李敬五曰政官牌招開政
정조 13년
有政吏批判書金履素奉命在外參判金憙參議曺允大右副承旨申耆進以李晩秀爲承旨朴宗岳爲戶曹參判申光履爲兵曹參判李益運爲兵曹參知金熙朝爲奉常正李衡弼爲楊根郡守左尹李秉鼎右尹金思穆再政以趙宗鉉爲戶曹參判鄭存中爲左尹李濟萬爲兵曹參知朴長卨爲刑曹參議徐郁修爲工曹參議三政以韓光綮爲左尹分兵曹正郞尹得孚減下
정조 13년
兵批判書尹塾進參判柳誼參議李勉兢病參知姜彝正入直同副承旨申耆進副司直李在簡朴宗岳李命勳李晩秀李益運李敬五權裕呂萬永朴聖泰李濟萬朴長卨朴鎤徐郁修張至冕崔烜副司果申大尹宋益孝李勉濟曺允植以上竝單付分副摠管韓光綮任嵂分都摠都事申光輅假內乘權瑎以上減下
정조 13년
承旨前望單子入之李敬五落點
정조 13년
兵曹口傳政事以鄭存中爲副摠管
정조 13년
以長生殿雜物燒火別單傳于金載瓚曰郞廳一員與堂上眼同淨處燒火草記
정조 13년
以遷園都監儀軌事目傳于金載瓚曰今番儀軌務增纖悉自筵說至儀節及各項造成制度尺數以至來歷意義無不一一備裁事令京都監知悉
정조 13년
李敬五以禮曹言啓曰靈駕陪從將士觀武才事命下矣自前觀武才時例以文臣對擧今番則儒生庭試輪回對擧而戊戌九月以文臣對擧今番則儒生庭試當次以此磨鍊而儒生庭試則觀武才終日設行矣今亦依此擧行乎敢稟傳曰依此爲之日字當在來月初卽爲撥馬行會皆令趁期觀光可也
정조 13년
李敬五以備邊司言啓曰頃因訓局草記批旨湖西防兵船上送時給糧之每日二升衣袴之初不造給委折及不騎船水軍處收斂之有無多少發關査問矣卽見忠淸監司權欕狀啓則以爲給糧事只海美一縣一日三升其外列邑鎭及水營行營初以二升題給更因本道追後行關加給一升作錢追送衣資助給事南浦所斤兩邑鎭以爲造備發船時給送瑞山舒川唐津結城海美等邑八月望念間由陸輸送保寧庇仁韓山沔川洪州泰安水營行營自官措備價直定送吏校以爲買給京肆之計平薪舒川浦係是殘鎭自本道發送裨校於船迫處使之買給收錢事各邑謂有年前已例林川舒川保寧行營泰安瑞山韓山平薪舒川浦等邑鎭多寡雖不同俱有收斂洪州則敗船監官在囚時私捧錢兩以爲糧資至於所斤鎭初無收斂之事而因邑吏之受賂至有格卒之放還故更爲押送於中路則邑吏以此含憾藏置旣給之冬衣白地搆虛必欲生死於本鎭云而該水使柳文植初不察飭之罪請令廟堂稟處矣兵防船上來時優給糧資必使船格歡欣樂赴小無愁怨勞苦之意前後飭敎何等申嚴則京外諸臣孰敢不仰體奉承而今此湖西諸邑初不優助糧米亦不造給衣袴奉行朝令已極漫忽追後之加送與買給不足爲恕罪之端至於收斂一顆一名所收多或爲一兩五錢小不下三四錢者尤萬萬驚駭雖云資給於騎船之格卒旣多貽害於在家之軍民則其敢曰奉承朝令盡分對揚乎知而故犯已無可論曚然不察亦難逭重勘收贖邑鎭守令邊將竝拿問嚴勘所斤鎭吏之構誣鎭將極爲駭痛令本道更爲査實照法嚴處糧米衣袴之初不優厚助給蓋由於營閫之不善提飭而旣有末後追給則視諸收斂不無事間當該守令邊將竝緘辭推考事關舟師水閫專管從前之擧行不謹姑捨是今者邑鎭罪犯若是狼藉而又不能糾察嚴束該水使柳文植拿問處之道內之事監司旣皆統率則閫邑之不能檢飭不可無責該道臣從重推考何如傳曰允大禮順成以予莫逮之痛猶不禁欽幸之情令前些少事端不必進勘此草記中道帥臣守令論罪竝勿論藍浦縣監朴明球治績之外今番擧行極爲嘉尙待守令陞品窠卽爲調用事分付銓曹海西守令邊將勘罪中助泥萬戶之以禁軍近三十年久勤纔赴旋遞極爲可矜令兵判知悉從後待窠裕卽是收用雖如渠之輩無識今番廣惠之意以船隻事被罪人亦竝蕩滌事分付可也
정조 13년
李敬五以左右捕盜廳言啓曰依下敎舊園所樹木斫伐罪人良人池甘川崔柱夏韓雲起趙聖發鄭時山私奴後間等六名已爲捉囚而莫重園所樹木恣意偸斫論其罪犯萬萬驚駭竝移送秋曹照法勘處何如傳曰允
정조 13년
李敬五以義禁府言啓曰依下敎時囚罪人金晩淳李天穆安廷輝高胤衡洪聖淵吳泰旭等竝卽放送之意敢啓傳曰知道
정조 13년
己酉十月初九日寅時大駕自果川行宮離發由和樂洞盤草里沙平里押鷗亭至纛島浮橋所仍以駕轎進發午初至纛島幄次都承旨金載瓚左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金鳳顯金健修一直提學金憙檢校直閣鄭東浚鄭大容李晩秀待敎金祖淳以次隨駕上具黑笠白布天翼佩劍降轎入幄次上曰今日晩後雨勢頗大風寒又甚若依初定之計今日自水原抵果川則百官軍兵必多沾濕受傷之患而今幸早到此地卽當還宮今番事之每每順成豈非天幸耶入覲慈宮一時爲急先廂軍兵申飭前進可也乘轎出幄次由箭串橋旺十里入興仁之門由板廛屛門入弘化門由明政門賓陽門還內
정조 13년
己酉十月初九日未時上御重熙堂同副承旨入侍時同副承旨申耆假注書李海隣記注官金健修記事官金祖淳以次進伏訖上命書傳敎曰今番靈轝奉詣時畿內各務差使員已區別效勞淺深營邑裨校吏隷軍卒等亦爲分等畿伯狀聞還宮後卽爲登聞傳語軍斥候伏兵將卒亦令各該地方官射放間從自願一技試取狀聞事亦令畿伯知悉又命書傳敎曰今番各都監儀軌致精務詳之意纔有判下於事目而堂郞差出何拘前例京都監則戶曹判書徐有隣爲堂上都廳李晩秀李益運分掌親自編緝外都監則行副司直鄭民始爲堂上都廳則未知誰某之可合令主管堂上差定二三人就議摠護使草記啓下皆令來月內畢修正入啓仍爲單抄後考之式送于內閣載之日省錄又命書傳敎曰駕過彌勒堂前路見兩朝溫幸時晝停舊基路左庚午駐蹕處路左庚辰駐蹕處回轎尋舊基與隨駕大臣移時話舊招致父老細問故事顧予感舊之懷冞增痛傷庚午御幕舊址土築宛然而庚辰停駕基址在川傍田畔所見甚屑越令地方官就舊址土築此後時加掃除俾勿如前再經動駕人召見後旣有賜米之命亦令道伯擧行後形止狀聞又命書傳敎曰靈駕陪從將士當赴觀武才隨駕將士當赴別試射無論觀武才別試射軍兵則例有先設初試之規而靈駕陪從事體自異雖軍兵除初試許赴規矩令該曹草記稟旨別試射則初試除否當依前區別爲亦考例草記稟旨事分付靈駕渡涉時駕前招搖旗大旗幟前排軍依陪從軍兵例除初試各營迎導旗鼓軍宜有差等依隨駕軍例設初試赴別試射仍令各該營門及京鄕都監以其實數修正小名成冊呈于該房事分付又命書傳敎曰京江浮橋之役今番創行而虹架亘江轝路成陸董事諸臣昨已略施賞典而明年春幸當在解凍前且今風氣本無催寒底意及今解送待春更設爲好耶造橋船隻則仍留預備船隻則卽放略撤一二隻以通水上柴路爲好耶勿以連日憊勞爲憚草草回啓詳問細量指一草記事令本監兩提擧及畿伯知悉預備船隻不待草記回下卽爲下送後草記或狀聞仍命退承史以次退出
정조 13년
己酉十月初九日申時上御重熙堂同副承旨入侍時同副承旨申耆假注書李海隣記注官金鳳顯金健修以次進伏訖上命書傳敎曰冬序向深行部尙進因此年分大政姑未議到是豈民事不可緩之義乎陵寢奉審之行自有商量者先就槪狀略綽分等一兩日內使之修啓此意令廟堂分付畿伯處上曰未肅拜承旨兵曹堂上許遞前望單子入之待下批牌招察任出榻敎命書傳敎曰果川宿所站開閉門時營門吹鼓手本縣吹鼓手等令戶曹問于該營該邑各給米布其中果川邑校有已經庚辰溫幸差備手者云問名帖加成給又命書傳敎曰今番靈轝陪從將士觀武才時知有庚辰陪從武臣生存人一體許赴事分付兵曹又命書傳敎曰承旨旣遞則處義宜無異同當該兵曹堂上竝許遞聞欲尋單戶曹參判李獻慶許遞竝令今日政以新資人擬入待下批牌招察任又命書傳敎曰殯宮所提調通同董役賞典勿論都廳李益運加資郞廳尹光碩李恒演別工作徐有秉監造官李始源竝陞敍司謁白景短林興壽竝賞加其中本宮前仕別監等令該曹帖加成給其餘掖隷員役等依別單判下分等施賞又命書傳敎曰左承旨許遞其代今日政以新資人勿拘已通未通擬入事分付銓曹又命書傳敎曰今番遷園時上來各道驛馬今日內下送多日滯留貽弊不少令兵曹司僕給回糧還本驛後仍令道伯區別抄出如有當年身役特爲蕩減無則準此蠲惠之方論理狀聞先擧行後登聞事分付上曰假宣傳官金爔李基成觀武才設行後減下出榻敎上曰左副承旨入侍出榻敎賤臣承命出傳左副承旨洪仁浩進伏命書傳敎曰今則園役告完撥馬自明日解送各驛事分付畿營仍令都監知悉又命書傳敎曰今番新資豈可曠日未肅拜承旨亞尹戶曹兵曹堂上許遞今日政以新資人差出承旨前望單子入之竝待下批牌招察任又命書傳敎曰長生殿都提調領議政金熤廐馬一匹面給領議政李在協半熟馬一匹面給提調行戶曹判書徐有隣行禮曹判書李在簡工曹判書鄭昌順半熟馬一匹賜給都廳郞廳戶曹佐郞尹達東禮曹佐郞李尙運工曹佐郞徐敎修竝陞敍戶曹佐郞李周憲日淺上弦弓一張賜給計士員役工匠等令該曹考例施賞又命書傳敎曰玄室奉出見板漆色光木理堅好益覺前聞之不爽雖在攀擗之中賴以慰心況木端之貯在殿庫以備後日之徵信者思舊之綜密無愧古大臣處事梓室奉審時已以此意言於摠護使且況賴是加漆不費力今幸大事克襄惜乎故相之不在世不能面說感謝之情故領府事鄭弘淳家遣承旨致祭祭文當親撰其子婿弟姪中除職如無可爲之人令吏曹問于本家措辭草記事分付又命書傳敎曰錦城尉卽先朝儀賓與外廷臣事面自異今番所授田結當依他宮房賜與例仍爲免稅本土地若待望呈遲滯可悶至於對外虛實不但相混民邑自多貽弊無論官屯營屯令戶判往復主家劃卽定給竝與免稅而雖代盡之後勿許出稅永作傳世之庄土奴婢亦令往復卽爲定送後以田結奴婢御覽成冊具草記修正入啓事分付又命書傳敎曰今番賞典無不拔例以寓一分表異之意而殆難考據處亦難創始未免趑趄以曾叨挾冊之官復當陪駕之任一則以承宣陞資一則獨漏前此曾經桂坊之未陞資者猶令加階況此人乎分參知鄭存中副摠管現窠令該曹口傳擬入待下批牌招察任又命書傳敎曰今番畿邑驛馬之勞困卽設驛以後罕有之擧若無別般軫恤何以蘇弊救瘼乎差使員中察訪崔大圭最效勞不負特除之意守令調用其餘察訪各賜弦弓一張顧恤驛屬之方卽令道伯細察民情論理狀聞事分付畿伯又命書傳敎曰殯宮次知中官李漢謙熟馬一匹面給都薛里朴尙衍金聖燁紙牓承傳色鄭國允進止長番金佑章從事官金歸德薛里兼酒房陶國弼朴廷熙銘旌差備李性洽竝加資進止差備白尙采韓昌奎李春行趙命純半熟馬一匹賜給素扇差備朴逢遇尹仁豪素蓋次備申益喆尹興莘靈座差備卓宗漢孫重熙哭差備金世興等十二員羅排差備李春植等八員各兒馬一匹賜給其中金昌福金應碩田有成各半熟馬一匹賜給上曰進御粟米飮依前方一貼煎入出榻敎命退承史以次退出
정조 13년
行都承旨尹師國未肅拜左承旨申耆坐直右承旨朴鎤未肅拜左副承旨李益運未肅拜右副承旨李晩秀未肅拜同副承旨尹行任未肅拜注書徐有聞仕直一員未差假注書李海隣仕事變假注書韓翼鎭仕
정조 13년
申耆啓曰大司憲蔡弘履執義宋銓持平宋俊載金孝建牌招啓辭未下監察茶時之意敢啓傳曰知道
정조 13년
申耆啓曰備邊司郞廳來言今日賓廳日次而無時急稟定事不得來會之意敢啓傳曰知道
정조 13년
申耆啓曰判府事徐命善李福源金熤領議政李在協判府事李性源右議政金鍾秀爲承候來待矣傳曰入侍民事亦有下詢事有司堂上京畿監司同爲入侍
정조 13년
申耆啓曰時原任閣臣爲承候來待矣傳曰入侍
정조 13년
申耆啓曰宗簿提調韓光會有稟達事來詣閤外請對矣傳曰璿源譜略改修擇日擧行稟定諸事待擇吉更爲入來請對可矣
정조 13년
以御營廳習陣單子傳于申耆曰風寒若此姑爲停止
정조 13년
傳于申耆曰水原民人施惠纔有綸音而是昔於溫幸爲宿所今於靷路爲宿所予又臨是縣招問古蹟於父老聞來益不禁愴慟況駐蹕時恩澤邑人至今傳誦予烏敢不仰述志事之萬一果川縣父老之瞻謠溫幸靷行者朝官年七十以上士庶年八十以上竝加資舊還最久條限二年蕩減需保米分數蕩減代捧兩年輦路民戶給復一年事分付廣州介在水果間沙川站爲停轝所豈可使之獨漏不沾一視之惠乎該府輦路面舊還一年條蕩減沙川倉底居民當年徭役亦爲除減事分付
정조 13년
傳于申耆曰今番駕前駕後立塘之類其所勞役不但不少係是無前之役依成冊判下數令兵曹御營廳施賞後草記事分付
정조 13년
以黃海監司狀啓差使員參緊歇後錄登聞存罷一款令廟堂稟旨分付事傳于申耆曰抹下名色則勿爲回送事回諭
정조 13년
傳于申耆曰暗行御史入侍
정조 13년
以忠淸監司狀啓各項差使員令廟堂稟處事傳于申耆曰抹下名色此後除減事回諭至於御駕差員雖以抹下竝與船隻上送一款亦爲除減浮橋之制今旣就緖湖西船無可用或有依例船艙之時雖非此船豈無他船乎本道船隻無論差員領付與否永除捉送之弊事回諭仍爲分付該道該曹
정조 13년
承旨前望單子入之權裕李勉兢朴聖泰落點
정조 13년
以咸鏡監司狀啓永興本宮後防築畢役事傳于申耆曰依辛未甲戌戊寅等例竝賞如資今日政成送官敎卿其卽爲分給事回諭
정조 13년
承旨前望單子入之尹行任朴長卨徐郁修落點
정조 13년
申耆啓曰院中只有臣一人吏兵批兼進之意敢啓傳曰知道
정조 13년
有政吏批判書金履素園所進參判金憙進參議曺允大牌不進左承旨申耆進以鄭昌順爲判義禁林蓍喆爲左尹朴鎤爲工曹參議尹羲厚爲果川縣監故通德郞朴亨源贈吏參例兼戶曹參判朴宗岳考
정조 13년
兵批判書尹塾進參判申光履參議權裕參知朴聖泰未肅拜左承旨申耆進以南柱老爲僉知南正周爲咸鏡中軍李尙蕃爲全羅右水虞候張世豐爲花果僉使丁遇泰卞世義爲五衛將李東馥爲部將韓德曾爲守門將副司直柳誼司果金鍾翕朴泰旭以上單付
정조 13년
申耆以吏曹言啓曰故領府事鄭弘淳子壻弟姪中除職如無可爲之人問于本家措事草記事命下矣其壻徐有器前以禮安縣監居下尙未準限云何以爲之敢稟傳曰然則縣令鄭東敎郡守窠今日政擬入俄筵聞大臣所奏故相祀板在其子任所云致祭則待其赴任爲之可也
정조 13년
吏批以鄭東敎爲金浦郡守
정조 13년
以金浦郡守鄭東敎望筒傳于申耆曰致祭承旨已令下去擧行且聞將老下往云道內郡守相換皆令除朝辭赴任
정조 13년
以兵曹參知刑曹參議望筒傳于申耆曰今番新資未經參議人擬入
정조 13년
吏批以李命杰爲新溪縣令尹光碩爲陽城縣監李儒敬爲楊州牧使金浦郡守鄭東敎信川郡守李敏亨相換權裕爲兵曹參議朴聖泰爲參知李恒演爲通津府使金魯成爲嘉山郡守黃基玉爲陽川縣令新溪縣令李命杰果川縣監尹羲厚相換
정조 13년
以通津府使李恒演望筒傳于申耆曰今番承傳中此人是誰之子拔例書下而係是兼營將窠與他道郡守中相換履歷則仍用府使事分付
정조 13년
吏批以徐郁修爲刑曹參議朴長卨爲工曹參議李栢然爲渭原郡守徐鼎淳爲甑山縣令通津府使李恒演靈光郡守李得駿相換
정조 13년
申耆以吏批言啓曰侍從臣父年七十人每於歲首抄啓加資而新有應推恩人雖非歲首亦爲抄啓事載在法典矣侍從臣父年七十人別單書入之意敢啓傳曰知道
정조 13년
申耆以承文院都提調意啓曰八道監兵水營帶率軍官一窠以寫字官定送載在大典通編矣今番寫字官一員定送于黃海水營則水使李格無端逐送已極未安論移本院直用通關之式事之駭然莫此爲甚體統所在決不可置而勿論黃海水使李格拿問處之何如傳曰允
정조 13년
申耆以兵曹言啓曰五衛將金恒柱洪秉殷俱以身病猝重勢難供職呈狀乞遞宿衛輪番之任不可久曠竝改差何如傳曰允
정조 13년
以尹範行爲黃海水使曹命楫爲永宗僉使徐命漸爲景福將魏光翼爲正衛將
정조 13년
申耆啓曰摠戎使金思穆時無職名令該曹口傳付軍職何如傳曰允
정조 13년
傳于申耆曰未下直守令一兩日內辭朝
정조 13년
承旨前望單子入之尹師國朴鎤李敬五李益運李晩秀尹行任落點
정조 13년
申耆以遷園都監言啓曰大轝看役牌將擔陪軍領去牌將以下各差備牌將別單參考辛亥前例分等施賞事判下矣取考辛亥謄錄則大轝以下各差備牌將竝上弦弓一張賜給矣今亦依此例賜給五色燭籠軍牌將一體擧行事分付該寺何如傳曰允別下賞典者勿論
정조 13년
申耆以兵曹言啓曰卽接光熙門入直部將朴相爀沈有祖手本內今日午時量有二人自本門南邊曲城近處潛自越入故執捉喆問則兵曹軍士朴命德及良人金仁喆爲名漢結縛捉置云聞甚驚駭卽爲捉來査問其踰入都城之委折則兵曹軍士朴命德所告內以本曹參議雇軍依幕直良人金仁喆所告內以訓局敎鍊官馬夫自往十里徑路來到該門則門閉不得入故敢生越城先入之計矣身等果爲同時踰城爲該門門卒被捉云渠等雖是無識常漢不知法意之嚴重莫重都城潛自踰入之狀萬萬痛惡朴命德金仁喆等移送秋曹照律重繩以杜日後之弊常時不能檢飭致此無前之擧臣不勝惶恐之意敢啓傳曰知道
정조 13년
申耆以兵曹言啓曰靈駕陪從將士觀武才日字以來月初推擇事命下矣令日官推擇則自來月初一日至初三日俱有拘忌初四日大吉初五日拘忌初六日大吉初七日拘忌初八日平吉云以何日定行乎敢稟傳曰觀武才以初四日爲之以事體言之自有輕重當先行觀武才次行別試射而別試射先期設行然後可及於觀武才唱榜別試射以今月十八日當爲之初試則以十五日爲之可也
정조 13년
申耆以兵曹言啓曰傳曰今番遷園時上來各色驛馬今日內下送多日滯留貽弊不少令兵曹司僕給回糧還本驛後仍令道伯區別抄出如有當年身役特爲蕩減無則準此蠲惠之方論理狀聞先擧行後登聞事分付事命下矣依傳敎今番上來各道驛人馬計其程道區別給糧下送而今已夜深明晨咸聚卽爲擧行以傳敎內辭意各該道臣處行移之意敢啓傳曰知道
정조 13년
申耆以賑恤廳言啓曰中部笠廛契任掌全壽才今十月初九日路邊得一二朔許遺棄女兒本契居良女李召史欲爲收養而貧不自食願爲受料告于本部自該府同月初十日牒呈故依節目給料使之乳養之意敢啓傳曰知道
정조 13년
申耆以禁衛營言啓曰依兵曹草記批旨隨駕本營將校軍兵等處乾犒饋磨鍊分給之意敢啓傳曰知道
정조 13년
申耆以御營廳言啓曰本廳隨駕將校軍兵等處依定奪乾犒饋磨鍊分給之意敢啓傳曰知道
정조 13년
申耆以守禦廳言啓曰今番隨駕本廳招搖旗差備將校軍兵等犒饋依傳敎以乾物磨鍊分給之意敢啓傳曰知道
정조 13년
申耆以摠戎廳言啓曰依下敎今番隨駕本廳招搖旗差備將校軍兵等處以乾犒饋磨鍊分給之意敢啓傳曰知道
정조 13년
申耆以壯勇營言啓曰來十二月當本營四番右中司屬京畿右哨軍兵來十一月二十七日京中逢點依節目準二朔立番之意本道監司處預爲知委何如傳曰允
정조 13년
申耆以刑曹言啓曰因左右捕廳啓辭舊園所樹木斫伐人池甘川崔柱夏韓雲起趙聖發鄭時山私奴後間等六名移送秋曹照法勘處事命下矣取考律文則大明律盜園陵樹木條有曰凡盜園陵內樹木者皆杖一百徒三年罪人池甘川等依此律各決杖一百後池甘川忠淸道洪州牧崔柱厦連山縣趙聖發沔川郡鄭時山報恩縣趙雲起原春道平昌郡私奴後間麟蹄縣竝定配所卽爲押送之意敢啓傳曰令該捕將嚴棍囚禁懲治放送可也
정조 13년
己酉十月初十日辰時上御誠正閣時原任大臣閣臣承候入侍有司堂上同爲入侍時右副承旨申耆假注書李海隣記注官白慶楷金鳳顯檢校提學吳載純原任直提學徐有防一直提學金憙直提學金載瓚檢校直閣徐鼎修鄭東浚鄭大容原任直閣李晩秀待敎金祖淳判府事徐命善李福源金熤領議政李在協判府事李性源右議政金鍾秀有司堂上徐有隣鄭昌順沈頤之以次進伏訖命善等曰屢日離次經宿昨日冒雨還宮夜間聖體調攝若何上曰一樣矣命善等曰王大妃殿氣候若何上曰一樣矣命善等曰惠慶宮氣候亦何如上曰昨日還宮非不知軍兵之憊困而爲慮慈宮之苦待不得不昨日還駕而昨夜則善爲奉過矣在協曰判書鄭昌順旣有從一品擬入之命則銓曹之直爲加資下批殊涉不審吏曹判書金履素從重推考何如上曰依爲之出擧條在協曰判義禁李在簡旣有身病議讞重任不可久曠今姑許遞何如上曰依爲之出擧條昌順曰考見本曹前後謄錄則遷園後除服時望哭禮成行或不行而先儒之論以爲受服於墓除服於室中有違禮意云非墓而不哭據此可知且王大妃殿旣不受服則各殿除服之時亦有壓尊之嫌望哭之禮似不可擧論來月朔日待該院依例擧行朝廷皆以吉服行除服問安外方則亦以吉服行望闕禮之意一體行會何如上曰依爲之出擧條命退諸臣以次退出
정조 13년
己酉十月初十日巳時上御重熙堂左承旨與京畿監司入侍時左承旨李敏采假注書李海隣記注官金鳳顯記事官金祖淳京畿監司徐有防以次進伏訖上命書傳敎曰今番出玄室時待令木手金道成丁丑以後屢有效勞帖加成給又命書傳敎曰別工作徐有秉雖有陞六之命旣已勸武待今番觀武才時登科六品職調用而其前則先付壯勇營哨官今日內加設啓下以司僕一提調許副傳旨命書傳敎曰原傳敎勿爲頒布此傳旨以休紙還下又命書傳敎曰左承旨許遞前望單子入之上曰亞尹中摠管兼帶人許遞出榻敎又命書傳敎曰今番錦城尉賜與奴婢豈可以寺奴婢苟充以內需寺所管奴婢摠外中以慶尙道各邑所在特爲劃送事分付戶曹仍令主家知悉又命書傳敎曰都承旨左承旨右承旨左副承旨許遞前望單子入之待下批牌招察任出榻敎上曰政官牌招開政又命書傳敎曰觀武才規矩將官將校則柳葉箭一巡一分以上片箭一巡一分以上軍兵則鳥統一次一中以上技藝從自願一技上下以上別試射殿試規矩則柳葉箭一巡一分以上軍兵則鳥統一次一中以上初試規矩同以此分付使之預爲知悉以平安監司狀啓嘉山郡守李忠佐罪狀令攸司稟處事命書傳敎曰以本道民事申飭何如而爲守令乃敢如是不法所爲痛惡豈可罷黜而止令道伯招致營門從重決棍仍施定配之典限五年禁錮以謝西民其代拔例擇差然後可責實效而聞銓官言擬入之人果可合爲奏審之後當另送按廉之行而先令道伯別加考察萬一無殊績無恤迎送卽其地定配誤擬銓官用誤擬律匿不以聞道伯先被欺瞞之罪令廟堂嚴飭行會又命書傳敎曰年前寧陵幸行時因土校延德雨之往返道路皆效勞伊後有特除邊將之擧今番之行往來程道不下驪州卿營駕前待令營吏之百餘里往還一直隨來極爲可嘉宜爲激勸之擧該吏李宗采壯營將校陞差卿其知悉此後卿營擧行益加勸勵以副嘉奬之意事下諭于畿伯又命書傳敎曰浮橋所監董堂上鄭昌順昨已論賞勿論繕工提調徐有隣兒馬一匹賜給訓鍊大將徐有大大虎皮一令賜給工曹郞廳鄭東閔監役官李勉齊陞敍水上差使員金珠淵南履五皆半熟馬一匹賜給柳得恭今日政陞敍船艙浮橋最效勞京監官金殷泰賞加外監官高衡岳等四人賞加黃海水營裨將金重玉將校金重珷一體賞加其餘將校吏隷等依別單判下擧行有防曰本道受米江都米耗條遠地輸運爲弊不些代錢收送已多近例而第其米直比前太歇今年段米一石代錢以四兩收送恐合的當故敢此仰達令廟堂稟處何如上曰依爲之出擧條有防曰推奴徵債實是撓民之端雖在稍豐不宜弛禁限明秋防塞事令廟堂稟處何如上曰依爲之出擧條敏采曰同罪未敍人隨卽提稟事曾有定式矣前應敎李敬五旣已蒙敍除職而前大司憲趙鼎鎭前大司諫朴天衡前副提學李時秀前執義李運彬前司諫李身晦前掌令李秉喆前持平柳畊趙恪前獻納李周顯前校理金載翼李冕膺前校理尹光顔申獻朝前正言崔重圭金聖準前修撰申馥崔顯重前副校理朴基正閔昌爀俱是同罪人故敢此仰達矣上曰竝蕩滌可也出擧條有防各邑開倉之報次第來到而本道今年田農毋論峽野大遜於畓穀其中豆太尤無所收如今之年若以本色責納則不但民有難辨之慮實非朝家軫念之意就其當捧中限折半以相當穀準折代捧待明秋還作本色恐便宜故敢達矣令廟堂稟何如上曰依爲之出擧條有防曰畿甸今年農形臣雖未及遍審以向來所經三邑觀之擧一可以反隅而若其僻左處分遣褊裨摘奸今則一道災實庶幾領悉矣大抵以田畓分其優劣則畓勝而田劣以峽野沿定其次第則野登而沿峽次之或不無彼優此劣之殊摠而言之以其差遜於彼不害同豐於此今不必强加區別而此等之歲不爲分等亦多已例故分等一事不爲擧論而各邑槪狀今已齊到今夏潦水挽近所罕從實報災又有伊時飭敎故守令輩率皆惕念奉行凡係水沈浦落成川覆沙未付等新災所執者洽爲屢千餘結臣與各邑守宰閱飭面商其停當之數爲二千一百結萬無塗抹之路灼有白徵之患今若以二千結特許加劃則庶可以酌量均排故敢此仰達矣令廟堂稟處何如上曰依爲之出擧條命退諸臣以次退出
정조 13년
己酉十月初十日酉時上御重熙堂暗行御史入侍時左承旨申耆假注書李海隣記注官白慶楷金鳳顯暗行御史柳文養以次進伏訖命耆書傳敎曰陽城縣監魏光翼園所都監四朔待令效勞最多五衛將口傳擬入廣州前府尹李亨元李敬一沙斤站倉舍或經記或監董各賜半熟馬一匹靈轝奉詣時一路都差使員驪州牧使權以綱道路橋梁差使員長湍府使李運昌執船兼植炬差使員坡州牧使鄭彦衡長杠木領運兼新邑站禁火禁亂差使員加平郡守安廷鐸果川站禁火禁亂差使員交河郡守林性運園所站禁火禁亂差使員安山郡守李惟稱牛眠川造橋差使員高陽郡守金思義近須川造橋差使員永平縣監李命暹仁德院川造橋差使員富平府使李在亨柳川造橋差使員抱川縣監朴廣源鰲沐川造橋差使員振威縣令李協聖各兒馬一匹賜給龍仁縣令李祉源當待園役竣事別有論賞裨校以下軍兵等依例別單判下擧行事回諭于畿伯又命書傳敎曰大轝肩轝領去及檢飭牌將等依辛亥年例施賞事有下敎而聞前例只是弦弓云今番何拘常例況禁旅異於營校領去牌將中韓德增李東馝聞是宣薦云都政窠應出六人中二人先付司果今日政擬入李春琦等二十四人賞加資窮者熟馬帖一隻賜給其中朴萬榮是誰之子善地邊將待窠調用事分付又命書傳敎曰此時果川倅難付生手勿拘常格與今日政新除新溪縣令相換仍令當日辭朝又命書傳敎曰今日守令諸窠當用今番承傳事體當然而通津陽川等望筒竝用顔私手段銓官所爲萬萬駭然吏曹參判金憙從重推考參政銓官亦爲推考承傳外守令望筒竝爲勿施卽令改擬以入上曰暗行御史進前文養進前曰今番奉轝時及動駕時京鄕軍兵別無大段弊瘼而果川縣奉轝時館舍所設甲帳及環衛軍兵自鎭撫營管理營分半擧行矣鎭撫營校卒爲九十名管理營校卒爲五十餘名而鎭撫營則每名齎送糧資一兩錢管理營則每名齎送二兩錢而客地留連已至十日不但糧資已竭百餘浮甲帳之回還駄價亦無出處以此不無彷徨愁歎之色臣謂回還駄價及留回糧不足者特令兩都守臣一一題給俾無呼冤之端似好故敢此仰達矣上曰所奏甚好出擧條擧行後形止斯速狀聞可也出擧條文養曰幸行時道路修治橋梁造給自是田夫應行之役而今番則自朝家特施別例優給米錢百餘里之間村丁野夫莫不欣欣然爭先赴功感祝聖恩而竊聞田民等以爲治道時路傍田畓多入於其中方俟價本之磨勘題給云第念御路廣袤自有把數自果川至水原卽溫幸時直路當初作路界限已定而歲月寢久民不畏法漸次犯耕以至挾窄今番奉轝時亦不過復其舊路準式修治則愚民輩全昧御路之混入於民田反謂民田之割入於御路有此受價之妄想御路犯耕其律不輕今於屢易田主之後雖難一一追究又豈可從之以給價哉然以沿路所見言之則元定六把外間或有犯田廣拓之處推以事勢不得不然而此則宜令區別竝與權作路新作路處還屬本主如前耕墾而大抵民情旣如此則不可以當初御路之犯耕爲說以缺其望且念幸行時治道雖不滿六把之定式亦可容五騎之成列臣意則宜令三邑地方官以此爲準改定界限外此餘地亦許田民使之耕食不害爲寧失之義故敢達矣上曰出擧條令畿伯從便措置後形止狀聞事分付可也出擧條耆曰闕門開閉事體不輕而承旨入侍之後注書徑先放鑰事未前有極爲駭然當該注書所當重勘而本院請推之外無他可施之罰何以爲之乎上曰爲先汰去拿處可也出擧條命退諸臣以次退出
정조 13년
行都承旨尹師國坐左承旨申耆坐右承旨朴鎤坐左副承旨李益運坐直右副承旨李晩秀坐直同副承旨尹行任坐注書徐有聞仕直一員未差假注書鄭履綏在外事變假注書韓翼鎭仕
정조 13년
藥房提調尹塾副提調尹師國啓曰伏未審夜間聖體調攝若何寢睡水剌節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道卿等不必入侍湯劑則議定以入可也
정조 13년
李晩秀啓曰大司憲蔡弘履執義宋銓持平宋俊載金孝建牌招啓辭未下監察茶時之意敢啓傳曰知道未肅拜及牌招啓辭未下兩司諸臺竝許遞
정조 13년
尹行任啓曰禁衛營將官來言今日本營軍兵日次私習云矣敢啓傳曰知道
정조 13년
尹行任啓曰御營廳將官來言今日本營軍兵日次私習云矣敢啓傳曰知道
정조 13년
尹師國啓曰錦城尉朴明源家承旨傳諭事命下矣何承旨進去乎敢稟傳曰右承旨進去
정조 13년
李晩秀啓曰來十六日儒生殿講日次矣敢稟傳曰爲之前此日次有待下敎待令之命今番兼行事分付九日製秋到記亦當今月內設行直赴之類當赴觀武才對擧唱榜以此意預令諸生知悉
정조 13년
傳于李晩秀曰下直守令來待
정조 13년
傳于李晩秀曰左承旨入侍
정조 13년
傳于李晩秀曰同副承旨入侍
정조 13년
以慶尙監司狀啓別武士都試方在罷職中不得擧行事傳于申耆曰卿則敍用何則設行事回諭
정조 13년
諭水原父老綸音王若曰是府花山鍾靈有自其象則盤龍弄珠其地則千里一逢議定園寢遂擧遷奉之禮是府卽予松楸之鄕爾等是鄕之民也予之視爾等如視家人裕其食足其産俾知安生樂業之方庶可以盡予責寬予思矧自卜移之初貽勞於爾等者抑云鉅矣每一念至廈氊何安行到新治周覽營始屋閭櫛比阡陌綺錯儼然成一大都會爾等之積費勤苦亦足推想尋常蹕路猶施恩澤況是鄕是民乎園所附近面里及從居民人給復十年新還上蕩減需保米分數亦許蕩減餘捧代錢通一邑面里給復一年舊還餉最是三年條蕩減需保米亦許分數蕩減餘捧代錢父老之再瞻溫幸羽旄者朝官年七十以上士庶年八十以上加資境內儒武俟來春展省之行欲設科試取校屬之久勤除遷亦許每都政注擬今玆之命豈但爲爾等爾等知予撫摩之苦心至誠一乃心力共護園寢永世毋替
정조 13년
傳于申耆曰自再昨初寒若此石役今至幾許何當告定石工等處晝必煖酒以飼夜亦煮粥以饋毋或一匠一募之呵寒堂郞別看役牌將員役工匠等本府裨校吏鄕使役人等名下懸錄日字卿等復命前雖明日修啓事下諭于園所都監摠護使及諸堂
정조 13년
申耆啓曰卽者議政府錄事來言領議政李在協以爲人言罔極情危蹙不敢偃處京闉今方逬出城外恭俟鈇鉞之誅云仍納命召何以爲之敢稟傳曰昨今謹欲休息則此時金履成疏之闖是寧不駭然至於出城之擧條一酬應之端大官處義雖重獨不意靜攝中貽惱乎更以本事煩徹是豈大臣體國之義乎命召還傳安心卽爲入城事遣史官傳諭
정조 13년
申耆啓曰領議政李在協又使錄事來納命召何以爲之敢稟傳曰如是相將致煩酬應處義姑舍是何不念臣分卽爲入城事更遣史官傳諭仍傳命召
정조 13년
申耆啓曰卽者中樞府錄事來言判府事徐命善李福源金熤李性源以爲金履成疏語有非人臣所忍聞者危懍之極走伏金吾門外恭俟鈇鉞之誅云係是大臣去就敢啓傳曰不須多諭此時瀆擾致使少蘇之神氣因以添損則於卿等之心果便乎否乎更以胥命二字登聞是使予不得便息有國有君寧有是乎大臣雖重有君然後有大臣卿等若更提而政院捧入則當該承宣等當施流竄之典以勵君綱國體卽爲還第事更遣史官傳諭雖以義府言之更以大臣去就來稟當該都事直施重律以此嚴飭以大臣去就事來稟都事有許入闕門之擧則守門將爲先決棍兵曹入直堂郞亦當嚴棍定配以此嚴飭
정조 13년
申耆啓曰卽者義禁府都事來言判府事徐命善李福源金熤李性源今方待命於金吾門云係是大臣去就敢啓傳曰知道
정조 13년
李海隣拿處代以姜時煥爲假注書
정조 13년
姜時煥在外代以鄭履綏爲假注書
정조 13년
申耆啓曰宗簿提調韓光會有稟達事來詣請對矣傳曰入侍
정조 13년
以吏曹參議曺允大牌不進罷職傳旨傳于申耆曰只推
정조 13년
申耆以兵曹言啓曰本曹參判申光履在外未肅拜參議參知未差之代今日政以在京無故人差出待下批牌招以爲推移入直之地何如傳曰允
정조 13년
有政吏批判書金履素園所進參判金憙進參議曺允大牌不進右副承旨李晩秀進以金頤柱爲大司憲以李鼎揆爲大司諫以趙錫穆爲司諫以趙鎭鼎曺喜有爲持平以姜垣爲獻納以朴崙壽爲正言以李書九爲禮曹參議以趙廷鉉爲尙衣僉正以羅烈爲工曹正郞以申昔爲典簿知經筵鄭昌順同經筵李𡊠甕津府使尹範行以上單付司直兪彦鉉今加嘉善侍從臣正言兪漢寓父故吏曹判書趙尙絅贈領議政例兼奉朝賀趙暾考故正郞林志浩贈吏參例兼故佐郞林象奎贈吏議故府使林世良贈司僕正已上左尹林蓍喆三代追贈
정조 13년
兵批判書尹塾病參判病參議權裕病參知朴聖泰入直進左副承旨李益運進副司直單金載瓚嚴思晩柳誼李得臣申應顯副護軍宋銓李思祚副司直李獻慶趙鼎鎭蔡弘履李義行李秉鼎韓光肇李時秀徐鼎修洪仁浩李敏采李集斗李勉兢李夔李濟萬李敬五朴天行朴天衡姜彝正尹行晉宋俊載金孝建李相璜已上竝單付
정조 13년
申耆以遷園都監言啓曰大轝肩轝各運軍各契頭目別施賞典事命下矣依下敎頭目人中帖成給布木題給之類區別單書入之意敢啓傳曰知道
정조 13년
申耆以承文院都提調意啓曰日食已過禮部回啓依例撰出正書安寶後定禁軍騎撥下送于灣府使之傳給鳳城將以爲轉致北京之地何如傳曰允
정조 13년
申耆以兵曹言啓曰去秋等能磨兒考講時訓鍊院判官李邦幹李景奎主簿尹昇東李熙燮武臣兼宣傳官林懋遠洪燮仁部將柳東興守門將曺允德林翰烈金相義辛有璨南志復朴東旭一次不通戶曹佐郞安秀民訓鍊院主簿李漢奎李時菡柳弘源武臣兼宣傳官金命嶷李烜李厚培李彦一張志近沈弘祖朴基成李邦翼部將白泓鎭王道常守門將盧尙心崔天祿等二次不通部將李潤文三次不通依定式竝從重推考何如傳曰允
정조 13년
申耆以兵曹言啓曰傳曰管理營鎭撫營今番靈幄殿宿所站布帳領來人令該守臣試取將校則柳葉箭一巡軍兵則鳥銃一次以其得中數爻後錄狀聞或有直赴當付觀武才唱榜使之一兩日內設場試取事下諭事命下矣臣於昨日管理營鎭撫營平安監兵營慶尙監營布帳領來將校軍兵許赴試射之意筵奏後發關知委使之起送而管理鎭撫兩營校卒旣有守臣試取之命關西嶺南校卒若以道帥臣試取則渠輩已爲登程該道擧行必有掣礙之端待其上來觀武才時一體試取何如傳曰允
정조 13년
申耆以兵曹言啓曰遷奉時侍衛將士軍兵各差備等及隨駕將校軍兵各差備等𩝝鐀依定奪以乾物分給之意敢啓傳曰知道
정조 13년
申耆以兵曹言啓曰立塘駕後禁軍三十六人及其餘十四人等處木布依成冊判下數施賞之意敢啓傳曰知道
정조 13년
申耆以備邊司言啓曰卽見京畿監司徐有防所啓則以爲今年畿農或不無彼擾此劣之殊摠而言之不害爲同豐分等不爲擧論而凡係水沈浦落等新災爲二千一百餘結流來舊頉又爲七百餘結以地部劃下八百餘結萬無塗抹之路二千結特許加劃今年田農毋論峽野大遜於畓穀其中豆太尤無所收就其當捧中限折半準折代捧待明秋還作本色江都米耗條遠地輸納爲弊不些代錢收送已多近例而米直比前太歇一石代錢四兩收送推奴徵債限明秋防塞事竝請令廟堂稟處矣今年畿農得雨稍早耕播移秧皆能及時之故畢竟成就果爲一路同豐而若其無前大水沈覆汰落之患畿內事情及於京洛者視諸外道不啻較然今者災結加請之數參以聞見無甚過多且今歲畿民尤當軫恤則不必硬加裁削所請災二千結特爲許劃而分俵之際另加酌量無或把束漏濫期於均被實惠之意更爲嚴飭至於豆太之限折半代捧道臣旣已深察民情要爲紓力之道則不必靳難江都米之四兩錢代送比前雖有如干減數見今價直稍歇移貿不難則依此施行俾除畿民轉輸之勞不害爲兩便之政竝與推奴徵債限明秋防塞事而一體依所請許施何如傳曰允
정조 13년
申耆以司僕寺提調意啓曰依下敎各道驛馬今日內下送計其程道題給回糧之意敢啓傳曰知道
정조 13년
申耆以訓鍊都監言啓曰今番靈駕陪從將校軍兵及隨駕將校軍兵武藝別監等𩝝饋以乾物磨鍊分給之意敢啓傳曰知道
정조 13년
申耆以御營廳言啓曰依判下成冊駕前別抄韓大鳳等三人各木二疋布二疋李明洽等十一人各木二疋布一疋康道興等十三人各木一疋布一疋辛聖恒等十四人各木一疋牌頭林德雨等二人各木一疋其餘別抄劉宗瑞等七人各木一疋分等施賞之意敢啓傳曰知道
정조 13년
申耆以義禁府言啓曰黃海水使李格拿問處之事傳旨啓下矣李格時在任所云依例發遣府都事交龜後拿來何如傳曰待待命拿囚